แรงซื้อกลุ่มพลังงานดัน SET ปิดบวก 3 จุด แนะจับตาตัวเลขเงินเฟ้อสหรัฐฯ สัปดาห์นี้
SET ปิดบวก 3 จุด รับแรงซื้อกลุ่มพลังงาน และหุ้นที่มีราคาถูกในปัจจุบัน แนะจับตาตัวเลขเงินเฟ้อสหรัฐฯ สัปดาห์นี้ คาดตลาดฯแกว่งไซด์เวย์ต่อเนื่อง พร้อมให้แนวรับที่ 1,650-1,660 จุด และแนวต้าน 1,680-1,685 จุด
7 ก.พ. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ดัชนีตลาดหุ้นไทยในวันนี้แกว่งไซด์เวย์ หลังจากสหรัฐฯเปิดเผยตัวเลขการจ้างงานนอกภาคเกษตรพุ่งเกินคาดในเดือน ม.ค. ซึ่งปัจจัยดังกล่าวทำให้นักลงทุนกังวลว่าอาจทำให้ธนาคารกลางสหรัฐ (เฟด) เดินหน้าคุมเข้มนโยบายการเงินเร็วและแรงกว่าคาด และอัตราผลตอบแทนพันธบัตรรัฐบาล(Bond Yield) พุ่งทะลุ 1.9%
โดยดัชนีตลาดหุ้นไทยถูกกดดันจากแรงขายในกลุ่มหุ้นที่ทิศทางกำไรไม่ดี แต่เลือกซื้อในหุ้นกลุ่มทิศทางผลประกอบการดี และ หุ้นวัฏจักร อาทิ หุ้นกลุ่มพลังงาน และหุ้นที่มีราคาถูกในปัจจุบัน
สำหรับแนวโน้มการลงทุนวันพรุ่งนี้ นายกรภัทร กล่าวว่า ตลาดฯคงแกว่งไซด์เวย์ต่อเนื่อง โดยนักลงทุนยังคงรอติดตามตัวเลขเงินเฟ้อสหรัฐที่จะออกมาในสัปดาห์นี้ พร้อมให้แนวรับที่ 1,650-1,660 จุด และแนวต้าน 1,680-1,685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 3,534.17 ล้านบาท ปิดที่ 40.00 บาท เพิ่มขึ้น 0.25 บาท
KBANK มูลค่าการซื้อขาย 3,029.71 ล้านบาท ปิดที่ 152.00 บาท ไม่มีการเปลี่ยนแปลง
IVL มูลค่าการซื้อขาย 2,533.69 ล้านบาท ปิดที่ 49.50 บาท เพิ่มขึ้น 1.50 บาท
CRC มูลค่าการซื้อขาย 2,521.73 ล้านบาท ปิดที่ 37.50 บาท เพิ่มขึ้น 3.25 บาท
SCC มูลค่าการซื้อขาย 2,040.85 ล้านบาท ปิดที่ 382.00 บาท ลดลง 4.00 บาท